በምዕራባውያኑ የመልካም አስተዳደር ተዋስኦ መሠረት ማንኛውም አፍሪካ ውስጥ በግል ሚድያነትም ሆነ በመያድነት የተቋቋሙ አካላት ሁሉ በተፈጥሮአቸው ዴሞክራቲክ (ኢንኸረንትሊ ዴሞክራቲክ) ተደርገው የሚወሰዱበት ስነ ሞገት በበርካታዎቹ ሀገራት ማህበረ-ፖለቲካዊ መቼት ውስጥ ያለውን እውነታ በፍፁም ያገናዘበ አይደለም። ባንድ ሀገር ውስጥ ያሉ መያዶች አደረጃጀትም ሆነ እንቅስቃሴ የሚገዛበት ስነልቦናና አወቃቀር ዞሮ ዞሮ በሚፈጠሩበት ማህበረሰብም ሆነ ቡድን ውስጥ በስፋት የሚስተዋለውን እውነታ መከተሉ የማይቀር ነው። በመደብ የተከፋፈለ ማህበረሰብ ውስጥ የመደብ ወገንተኝነትን የሚያንፀባርቅ መያድ/ሚድያ’፤ በጎሳ ሽኩቻ ላይ የተመሰረተ የፖለቲካ ላዕላይ መዋቅር በሰፈነበት ህብረተሰብ ውስጥ ያንኑ የሚያንፀባርቅ መያድም ሆነ ሚድያ መኖራቸው ብዙም ጥናት የማይጠይቅ እውነታ ነው። ይሁን እንጂ ምዕራባውያኑ በደፈናው የሚነግሩን ተፈጥሮአዊ’ ዲሞክራሲያዊነት ከመጠርያነት በዘለለ በተግባር ላይ ሲውል አናይም። በስርቆት ላይ ብቻ እንደተሰማሩ የሚታወቁም እንኳ ቢሆን፡መንግስታዊ ያልሆኑ ድርጅቶች ‘የዴሞክራሲያዊ ሥርዓት’ ዓይነተኛ መገለጫ በመሆናቸው ያሉትና ያረጉት ሁሉ በማንም ወገን ጥያቄ ውስጥ አይገባም። በሙስና ከሥልጣን የወረደ ሹመኛ በቀላሉ ሃጥያቱ እንዲሰረይለት ከፈለገ አቋራጩ መንገድ መያድ አቋቊሞ “ስለ መልካም አስተዳደር” ልቡ ውልቅ እስኪል መታገል ብቻ ነው።
